Jou huishulp en inperking - Corona Krisissentrum
Tuis / COVID-19 / Jou huishulp en inperking
Jou huishulp en inperking
Die meeste huishulpe in Suid-Afrika – tot 70 % – is enkelmoeders en meer as 80% van hierdie werkers is die primêre broodwinners in hulle gesinne.
Dit is dus te verstane dat die inperking verwoestende gevolge op hulle gesinne se basiese behoeftes kan hê. Aangesien huishulpe en tuinwerkers se eenvoudigste uitgawes nie eens deur die minimum loon gedek word nie en skaars gedek kan word deur die basiese loon, is dit onmoontlik vir hulle om maandeliks geld weg te sit vir 'n tyd soos hierdie, en gewoonlik het hulle nie 'n sent om op terug te val nie.
Werkgewers word aangemoedig om steeds hulle huishulpe, kinderoppassers en tuinwerkers te betaal, selfs al kan hulle nie op hierdie stadium kom werk nie. Aisha Pandor, stigter van die skoonmaakdiens SweepSouth, moedig werkgewers aan om nie net hulle werkers steeds te betaal nie, maar ekstra te gee waar dit ook al moontlik is.
Dit is belangrik om te onthou dat huishulpe in elk geval geregtig is op 21 opeenvolgende dae verlof per jaar met volle betaling, of een dag verlof vir elke 17 dae gewerk, of een uur vir elke 17 uur gewerk. Jy kan met jou huishulp ooreenkom om haar volle verlof gedurende inperking te neem. Dieselfde geld vir ander werkers in en om jou huis.
Daar is ongelukkig ook gevalle waar die werkgewers self nie 'n inkomste gaan verdien gedurende inperking nie en waarlik nie hulle eie werknemers van 'n salaris kan verseker nie. In so 'n geval kan die werkgewer met sy huishulp ooreenkom op 'n tydelike afdanking. Dit sal jou huishulp toelaat om 'n minimum loon van die WVF te kan eis. Jy sal haar hierin moet bystaan deur so gou as moontlik (onmiddellik) 'n aansoekvorm in te vul en aanlyn in te dien.
Die beste wat enigiemand op hierdie stadium kan doen, is om menslikheid eerste te stel. Wees meer 'n medemens as 'n werkgewer, en doen wat jy kan om na die behoeftes van jou werknemers om te sien.